Marianne Jelved (RV), 2002-04-09:
Det Radikale Venstre har stor forståelse for SF's beslutningsforslag, som vi behandler nu.
Alle må have en interesse i at vide, hvordan og hvorfor det kunne gå så galt i mønsterkommunen Farum.
Vi har nu indenrigsministerens ord for, at der er et underskud i størrelsesordenen 200 mio. kr. om året, og
Det vil sige, at borgerne i Farum Kommune som en tommelfingerregel betaler 7 skatteprocent for lidt, for at kommunen bare skulle kunne løbe rundt på det serviceniveau, der er nu.
Alene det er jo en kæmpe-, kæmpe-, kæmpestor ting, og derfor må Folketinget også interessere sig for, hvordan det kunne gå så galt, og hvorfor det gik så galt. Vi er meget åbne over for det beslutningsforslag og den hensigt, som ligger i forslaget fra SF.
Det er på den anden side et meget, meget stort apparat at sætte i gang på nuværende tidspunkt, hvor der er så mange uklarheder i situationen.
Vi mangler politiets undersøgelse.
Vi mangler den undersøgelse, advokatundersøgelsen, der er ved at blive påbegyndt på foranleding af byrådet.
Vi har brug for at vide mere om tilsynsrådets og Indenrigsministeriets arbejde.
Lige nu er der jo begge steder processer i gang for at klarlægge en række af de forhold, der gør sig gældende i den såkaldte mønsterkommune Farum.
Jeg har stor forståelse for, som hr. Poul Nødgaard gjorde rede for før, at mange mennesker er utålmodige efter at få en forklaring og se nogle handlinger.
Men til hr. Nødgaard vil jeg sige, at det også er en politikers opgaver og måske ikke mindst et folketingsmedlems opgave at forklare, hvad et retssamfund er for noget, og hvordan vi alle sammen har glæde af at leve i et retssamfund. Jeg tror, at en pædagogisk mulighed måske var at pege på Thorsen- og Tradssagen, som er velkendt og fulgt af stort set lige så mange mennesker, som nu er optaget af Farumsagen, for det fremgår jo også deraf, at der må være et forløb, inden man kan træffe nogle beslutninger, der har retlige konsekvenser. Indenrigsministeren har sat kommunen under administration og er ved at gennemføre en undersøgelse af Farums økonomi og en lang række andre forhold, med henblik på at der skal laves en genopretningsplan.
Vi ved også fra medierne, også fra indenrigsministeren, at tilsynsrådet er i gang med en række spørgsmål til Farum Byråd.
I det hele taget er der så mange ting undervejs på nuværende tidspunkt, at det bedste, Folketinget kan gøre, og det kan ske dels i Kommunaludvalget, dels i Udvalget for Forretningsordenen, hvor beslutningsforslaget skal behandles, at vi her fra Folketingets side begynder at samle materiale.
når den redegørelse er mulig at give.
Det ville være relevant, at de to udvalg får revisionsrapporterne for en række år i Farum Kommune.
Det ville være relevant, hvis vi kunne få listen over de spørgsmål, som tilsynsrådet har stillet Farum Kommune - altså at vi i det hele taget begyndte systematisk at samle materiale og dermed også kunne følge sagen og dermed i virkeligheden måske også blive bedre til at svare på de spørgsmål, vi kan få i tog og andre steder, hvor vi møder mennesker, der er interesseret i, hvad der foregår i det danske samfund.
Endelig vil jeg gerne pege på Jens Peter Christensen-udvalget, som andre ordførere også har peget på.
Man kan sige, at det i og for sig er en lidt bagvendt måde.
Jeg har jo selv støttet, Folketinget bredt har jo støttet indenrigsministeren og regeringen i at nedsætte det udvalg.
Men noget af det, udvalget skal se på, er jo, om de værktøjer, det regelsæt, den lovgivning, den styrelseslov, vi har i dag, er tilstrækkelig til at sikre ikke mindst det enkelte byrådsmedlems situation med det ansvar, som påhviler en folkevalgt i et byråd.
Dermed får vi også en vej - det er en lidt kringlet vej, indrømmer jeg - til at se på, om der er forhold i Farum, vi kan få belyst.
Vi mener, vi først er nødt til at samle alle de andre ting, der er sat i gang.